Yigitga nisbatan jinoyat ishi qo‘zg‘atilgan. U mast holda bo‘lgani uchun o‘zi bilmagan holda bu ishga qo‘l urganini aytmoqda. Foto: Videodan kadr Samarqand shahrida mashina olib qochgan shaxs ushlandi. Bu haqda viloyat IIB YHXB axborot xizmati xabar bermoqda. 2023 yil 31 dekabr kuni soat 00:30 larda fuqarolardan biri Samarqand viloyat IIBga murojaat qilib, Samarqand shahri Ro‘dakiy ko‘chasida ochiq qoldirilgan Cobalt mashinasini noma’lum shaxs olib qochib ketganini bildirgan. Samarqand shahar IIO FMB YHXB va sohaviy xizmat xodimlari tomonidan olib borilgan tezkor harakatlar natijasida 2024 yil 1 yanvar kuni tongda Cobalt va uni olib qochgan shaxs ushlangan. Qayd etilishicha, mashinani olib qochgan shaxsga Jinoyat kodeksining 267-moddasi 1-qismi bilan jinoyat ishi qo‘zg‘atilgan. Hozirda dastlabki tergov harakatlari davom ettirilmoqda.